ચીને પણ આવી જ સલાહ આપી હોય તેવું બની શકે છે. અર્થતંત્રની બાબતમાં ચીન પણ હજી અમેરિકાથી તદ્દન સ્વતંત્ર રીતે વર્તી શકે તેમ નથી. હાલમાં જ ડોનાલ્ડ ટ્રમ્પે સ્ટીલ અને એલ્યુમિનિયમ પર આયાત જકાત વધારી છે. ચીનને તેનો ફડકો પડવાનું શરૂ થઈ ગયું છે. અમેરિકન કંપનીઓના ઇલેક્ટ્રોનિક સાધનો ચીન બનાવે છે. તે મુદ્દે આડકતરો પ્રતિબંધ આવે તો ચીન તે નુકસાન સહન ના કરી શકે. બીજી બાજુ દક્ષિણ કોરિયાએ અમેરિકા પર દબાણ કરી શકે છે, કેમ કે યુદ્ધના સંજોગોમાં તેને જ વધારે નુકસાન થાય તેમ છે. દક્ષિણ કોરિયાની સલાહ અમેરિકા તદ્દન અવગણી પણ ના શકે. તેના સહકાર વિના ઉત્તર કોરિયા સામે લશ્કરી કાર્યવાહી અત્યંત મુશ્કેલ બને.